b'\n_START_ARTICLE_\nBakkeb\xc3\xb8\n_START_PARAGRAPH_\nBakkeb\xc3\xb8 ligger i Egersund i Eigersund kommune, og Bakkeb\xc3\xb8 er en del av Sletteb\xc3\xb8-omr\xc3\xa5det.\n_START_SECTION_\nInstitusjon for psykisk utviklingshemmede\n_START_PARAGRAPH_\nI 1947 ble Bakkeb\xc3\xb8 hjem og arbeidsskole opprettet av Norges R\xc3\xb8de Kors, med tilholdssted delvis i brakker og andre bygninger oppf\xc3\xb8rt av tyskerne under andre verdenskrig (Sletteb\xc3\xb8 leir). _NEWLINE__NEWLINE_Bergens Arbeiderblad beskrev oppstarten slik i en artikkel _NEWLINE_\xc2\xabI slutten av februar 1947 kom bestyrer Tveit til Sletteb\xc3\xb8, eller Bakkeb\xc3\xb8, som leiren ble omd\xc3\xb8pt til, med to jernbanevogner utstyr og 100 000 kroner. Og s\xc3\xa5 ble arbeidet satt i gang._NEWLINE_De forholdsvis f\xc3\xa5 brakkene som en bestemte seg til \xc3\xa5 benytte ble restaurert og delvis bygget helt om. De \xc3\xb8vrige brakker ble revet, i noen tilfeller har en imidlertid latt grunnmuren st\xc3\xa5 med tanke p\xc3\xa5 siden \xc3\xa5 sette opp nye bygninger p\xc3\xa5 disse.\xc2\xbb_NEWLINE_Det nye anlegget ble tegnet av arkitektparet Karen og Odd Brochmann._NEWLINE_Bakkeb\xc3\xb8 ble etablert som en sentralinstitusjon for psykisk utviklingshemmede barn og ungdommer. Etter hvert ble eierskapet overf\xc3\xb8rt til Rogaland fylkeskommune. Ansvarsreformen i helsevernet for psykisk utviklingshemmede (HVPU-reformen) i 1991 innebar en gradvis nedtrapping av institusjonen og overf\xc3\xb8ring av ansvaret til den enkelte kommune._NEWLINE_Institusjonsomr\xc3\xa5det hadde i sin tid b\xc3\xa5de eget storkj\xc3\xb8kken, festsal, idrettsanlegg, g\xc3\xa5rdsbruk, stall, administrasjonsbygg og ikke minst egen kirke (Bakkeb\xc3\xb8 kirke)._NEWLINE_Etter 1991 ble institusjonen gradvis avviklet. Den siste delen av institusjonen Bakkeb\xc3\xb8 var driften av en bondeg\xc3\xa5rd med kyr og hester. G\xc3\xa5rden ble drevet av Egersund kommune, som etter hvert besluttet \xc3\xa5 nedlegge g\xc3\xa5rdsvirksomheten og auksjonere bort dyrene p\xc3\xa5 g\xc3\xa5rden. Auksjonen fant sted i 2011. Etter at institusjonsdriften var avviklet var det fortsatt en del boliger p\xc3\xa5 Bakkeb\xc3\xb8\xe2\x80\x93omr\xc3\xa5det bebodd av psykisk utviklingshemmede. Det finnes ogs\xc3\xa5 en god del PU-boliger lokalisert rundt p\xc3\xa5 andre plasser i Eigersund kommune. En god del tidligere klienter/brukere fra Bakkeb\xc3\xb8 har meldt flytting til Eigersund og bor her til tross for at de opprinnelig kommer fra andre deler av landet._NEWLINE_Dalane folkemuseum har ogs\xc3\xa5 sitt tilholdssted p\xc3\xa5 Bakkeb\xc3\xb8/Sletteb\xc3\xb8._NEWLINE_I 1970 ble billedhugger Emma Matthiasens byste av Leiv Tveit, som var Bakkeb\xc3\xb8s grunnlegger og f\xc3\xb8rste bestyrer, avduket ved Bakkeb\xc3\xb8 kirke i Egersund.'